***Til bilganni - el bilar***

Chirchiq davlat pedagogika instituti

“Tarix va tillar fakulteti’’ Fakultetlararo

chet tillar kafedrasi ingliz tili

o’qituvchisi Usmonova R.B

Biz bilamizki, bugungi kunda zamonamiz juda tez suratlarda o’sib, rivojlanib bormoqda. Zamon rivojlangani sari insonlarning, ayniqsa, o’sib kelayotgan yosh avlodning dunyo tillari va madaniyatiga bo’lgan qiziqishi ham ortmoqda. Bunga yaqqol misol qilib yoshlarimiz orasida eng ommalashgan til-ingliz tilini olaylik. Ha, bugungi kun zamonaviy yoshlarimiz ingliz tiliga qiziqadi, bu tilda erkin so’zlasha oladi. Shu o’rinda bir savol tug’iladi. Ho’sh, nima deb o’ylaysiz xorijiy tillarni aynan ingliz tilini organish bizga nega kerak? Bunga sabab ingliz tilining xalqaro til ekanligidir. Qolaversa ota-bobolarimiz bejiz aytmagan “Til bilganni el bilar”, deb. Inson o’z ona tilidan tashqari boshqa xorijiy tillarni o’rgansa, bu tillarda erkin so’zlasha olsa, uning dunyoqarashi kengayadi, jahon yangiliklaridan boxabar bo’ladi. O’zga til vakillari bilan erkin muloqotda bo’lib, o’zaro fikr almashadi. Bu albatta, zamon talabidir

Davlatimiz tomonidan bilimga chanqoq yoshlarimizni chet tillarini mukammal o’rganishlari uchun barcha shart-sharoitlar yaratilgan. Ingliz tili bo’yicha yuqori malakaga ega bo’lgan mutahassislar va yosh kadrlar tayyorlash chora-tadbirlari ancha yo’lga qo’yilgan. Bu haqida Prezident qarorining 9 bandida “Televideniya shu jumladan mahalliy kanallar orqali bolalar va o’smirlarni xorijiy tillarga o’rgatish boyicha ko’rsatuvlar tayyorlash hamda ularni translatsiya qilish, boshqa xalqlarning tarixi va madaniyati, jahon ilmi va texnikasiga bag’ishlangan ilmiy-ommabop, xorijiy badiiy hamda multiplikatsiyaviy filmlarni o’zbek tilidagi subtitr yordamida muntazam ko’rsatib borishni amalga oshirish ta’minlansin”, deyilgan. Bu esa yoshlarning jahon sivilizatsiya yutuqlari hamda dunyo xorijiy yangiliklaridan xabardor bo’lishlari, hamda xalqaro hamkorlik va muloqotni rivojlantirish uchun juda katta imkoniyat yaratadi.

2012-yil 10-dekabrda “Chet tillarini o’rganish tizimini yanada takomillashtirish chora-tadbirlari to’g’risida” gi Prezident qarori qabul qilindi. Qarorga binoan respublikamizning barcha qishloq va shahar maktablarida bolalarga ingliz tili darslari 5-sinfdan emas, balki 1-sinfdan boshlab o’tilmoqda. O’quv muassasalarida bolalarning bilimlarini, nutqlarini oshirish maqsadida tajribali mutaxassislar tomonidan ingliz tili darslari oddiy usulda emas, balki, noananaviy tarzda, turli yangi metodlar, o’yinlar, ingliz tilidagi multimediklar, ko’rsatuvlar va kinolar namoyish etish orqali olib borilmoqda. Bu kabi usullarda dars olib borish fan o’qituvchilaridan yuksak mahorat va tajriba talab qiladi. Shu sababli bugungi kunda malakali ingliz tili o’qituvchilariga bo’lgan talab kattadir.

Mamlakatimizda shu kabi yosh kadrlarni yetishtirish maqsadida bir qancha xorijiy davlatlar bilan shartnomalar imzolangan. O’zbekiston-Shvetsiya biznes-forumida Xalq ta’limi vazirligi va “EF Language Learning Solutions” kompaniyasi o’zaro anglashuv memorandumini imzoladi. Bu kompaniya yurtimiz o’qituvchilarni ingliz tili bo’yicha sinovdan o’tkazish , ularning bilim darajasini aniqlash hamda ushbu test sinovlardan muvaffaqiyatli o’tganlarni Yevropa va Amerika oliy o’quv yurtlariga o’qish va malaka oshirish uchun yuborishga tayyorligini ma’lum qilgan.

Shuningdek kompaniya O’zbekistondagi o’qituvchilarga IELTS va TOEFL uchun mos keluvchi, xalqaro miqyosda tan olingan “EF Standart English Test” ta’lim sertifikati asosida ingliz tilini o’rgatish taklifini kiritgan. Shu jumladan, 1996-yilda tashkil topgan O’zbekiston Ingliz tili O’qituvchilari Assosiatsiyasi – UzTEA ning bugungi kunda mamlakat bo’ylab 14 ta filiali faoliyat ko’rsatmoqda. UzTEA (Uzbekistan Teachers of English Association) ning bosh maqsadi – O’zbekistonda ingliz tilini o’rgatish mahoratini rivojlantirish , o’rgatuvchilarni zaruriy o’quv vositalari va materiallari bilan ta’minlash , shuningdek , ingliz tilini o’rgatish haqidagi bilimlarini boyitish hisoblanadi. Statistik ma’lumotlarga ko’ra, UzTEA ga 1000 dan ziyod o’qituvchilar doimiy a’zo hisoblanishadi. Assosiatsiyada har yili a’lo darajada faoliyat olib borayotgan o’qituvchilar “Ingliz Tili O’qitishda Yuksak Mahorat Mukofoti”ni ta’sis etadi. Mukofotga Britaniya Kengashi homiylik qiladi va mustahkam hamkorlik ishlarini olib boradi. Jumladan , 2002-yilda UzTEA Samarqand va Farg’ona filiallari Britaniya Kengashi loyihasi doirasida Ingliz tilini o’qitish vositalari bilan ta’minlangan resurs markazga ega bo’ldi.

Mamlakatimizdagi barcha fan o’qituvchilarining qanchalik bilimlari, tajribalari katta, dunyoqarashi keng, zamonaviy bo’lsa, ulardan ta’lim olayotgan biz yoshlar ham ular kabi malakali kadr bo’lib chiqamiz. Demak, davlatimiz tomonidan o’qituvchilarga bo’lgan e’tibor, biz yoshlarga bo’lgan e’tibor hamdir.

Xulosa qilib aytganda, chet tillarini o’rganishdan asosiy maqsad faqatgina jahon yangiliklaridan xabardor bo’lish, dunyo kezish, o’zga millat madaniyatini, urf-odatlarini, hayot tarzlarini o’rganish emas, balki, ming yillik tarixga ega bo’lgan, ko’hna O’zbekistonimizning ming yillik tarixini, madaniyatini, urf-odatlarini, tarixiy yodgorliklari va muqaddas qadamjolarini dunyo mamlakatlariga tanishtirishdir. Bunda esa bizga chet tillarini bilish juda muhimdir. Mana endi anglab yetdikki, ota-bobolarimiz “Til bilganni el bilar”, deb bejiz aytmaganini.

Foydalanilgan adabiyotlar

1.Ozbek va ingliz tillaridagi diplomatiyaga oid leksikaning oziga xos xususiatlari.Til va adabiyot talim-T.2007.

2.Oz.M.E.Birinchi jild.T.2000-yil

3.Daryo uz.